Author: plai
Last saved by: spano
Company: upss

Predkladacia správa

Úrad pre štátnu službu slúži vláde Slovenskej republiky pri  realizácii jej programového vyhlásenia, pri efektívnom plnení úloh štátnej správy a poskytovaní kvalitných služieb občanom. Úrad pokračoval v napĺňaní svojho poslania formovaním a rozvíjaním profesionálnej, nestrannej, politicky neutrálnej, efektívnej, flexibilnej a etickej štátnej služby.

V roku 2003 sa úrad zameral predovšetkým na praktickú realizáciu vládou schválenej stratégie reformy zamestnávania vo verejnom sektore a na postupné preberanie zodpovednosti za riadenie ľudských zdrojov s dôrazom na získavanie, výber, rozvíjanie a udržania kvalifikovanej pracovnej sily v služobných úradoch.  Správa o uplatňovaní zákona o štátnej službe poskytuje prehľad o súvisiacich aktivitách úradu. Jej obsahom je tiež prehľad o najdôležitejších úlohách v nastávajúcom období, najmä v roku 2004.

Pre všetkých zamestnancov úradu bol rok 2003 rokom maximálneho úsilia a extrémneho pracovného nasadenia pri plnení úloh, osobitne v oblasti získavania a výberu kvalitných štátnych zamestnancov na plnenie úloh európskej integrácie a prípravy Slovenskej republiky na  členstvo v Európskej únii. Zamestnanci úradu pracovali v rozhodujúcich fázach plnenia týchto úloh  pre služobné úrady ministerstiev a ostatných orgánov štátnej správy šesť dní v týždni, desať hodín denne, a to bez akýchkoľvek nárokov na mimoriadne ocenenie ich pracovného nasadenia. 

Správa sumarizuje dosiahnuté výsledky pri uplatňovaní zákona o štátnej službe najmä v oblasti usmerňovania problematiky riadenia ľudských zdrojov pre vládu, ministerstvá, ostatné služobné úrady a ich zamestnancov. Ďalej sa koncentruje na dodržiavanie základných princípov budovania štátnej služby v zbore takmer 40 tisíc štátnych zamestnancov, najmä na obsadzovanie voľných štátnozamestnaneckých miest transparentným výberovým konaním podľa preukázaných vedomostí a schopností, na garantovanie podmienok výkonu štátnej služby štátnymi zamestnancami, uspokojovanie ich nárokov pri odchode na dôchodok a oprávnených nárokov na poskytovanie zdravotníckych a sociálnych služieb počas výkonu štátnej služby a po jej ukončení.

	Schválením zákona o štátnej službe úrad fakticky prevzal zodpovednosť za to, že vláda poskytne daňovým poplatníkom adekvátne služby  štátnej správy prostredníctvom kvalitných štátnych zamestnancov. 

Úrad sa postupne stáva tvorcom koncepcií a stratégií v štátnej službe a poskytovateľom pomoci služobným úradom reprezentujúcim výkonnú moc v štáte, pri riadení a usmerňovaní ich pracovnej sily na dosahovanie celospoločensky dôležitých cieľov. Úrad v tomto smere úzko spolupracuje so služobnými úradmi v snahe zabezpečiť strategické prepojenie pracovnej sily s plnením ich poslania a  využitie nástrojov na  riadenie ľudských zdrojov na efektívne získavanie, výber, rozvíjanie a udržanie kvalitných ľudí v štátnej službe. Predkladaná správa v zhutnenej forme konkretizuje súvisiace najdôležitejšie aktivity úradu v uplynulom roku.